Kazda, Radovan, poslanec NR SR (2021-10-26):
Ďakujem. Vážený pán predseda, vážené pani poslankyne, vážení páni poslanci, ja som chcel ešte trochu zareagovať obšírnejšie na vystúpenie pána poslanca Kamenického, ale teraz ho tu, žiaľ, nevidím. Skúsim to aspoň takto zreprodukovať. Pozerám, že zrejme tlačovka SMER-u stále beží, lebo poslanci SMER-u stále tu sú vo veľmi malom počte, ale tak zrejme už nie je, ale už asi nie je záujem diskutovať o tom zo strany navrhovateľov. K tým opatreniam okolitých štátov, ktoré spomínal pán Kamenický, už som, ako som už uviedol, ja sa nebránim tejto debate. Ona je korektná, je, táto otázka sa tu môže položiť, je adekvátna, že či vytvárať nejaké energetické šeky alebo urobiť nejakú úľavu na DPH. Ja som len konštatoval to, že v súčasnosti tieto opatrenia ešte nie sú až tak dôležité, nie sú až tak akútne, pretože cena elektriny aj plynu na budúci rok pre domácnosti nevzrastie nejakým veľmi zásadným spôsobom. To ten očakávaný prudší nárast môžme očakávať až v roku 2023. To, čo pán Kamenický neuviedol, čo možno zabudol povedať, je, že vo väčšine krajín, ktoré spomínal, nie je regulovaná cena energií tak, ako je u nás. Preto vlastne oni už aj pristupujú k nejakým opatreniam. Na Slovensku je stále regulovaná cena elektriny a plynu pre domácnosti a malé podniky. Toto je veľký rozdiel od tých iných krajín, ktoré spomínal pán Kamenický. My stále máme ešte regulovanú cenu Úradom pre reguláciu sieťových odvetví v prípade domácností aj malých podnikov. Pán Kamenický spomínal dotácie na úsporné spotrebiče a solárne panely ako jedno z odporúčaní z Bruselu. No tieto opatrenia bežia aj u nás, tie dotácie tu už niekoľko rokov sú zavedené, takže toto myslím, že celkom s prehľadom plníme. Pán poslanec Kamenický spomínal problematiku envirofondu, no áno, áno. V envirofonde sú viazané prostriedky vyše miliardy eur. Ja som za to, aby väčšia časť týchto prostriedkov ako v súčasnosti sa dostala naspäť na podporu priemyslu. O tomto sa rokuje. Viem, že ministerstvo financií s ministerstvom životného prostredia, lebo oni sú tí partneri toho, tej dohody, akým spôsobom prerozdeliť prostriedky z envirofondu, viem, že o tom rokujú a na zajtra som zvolal komisiu pre energetiku, kde budú aj zástupcovia envirofondu, aj zástupca ministerstva financií, aj ministerstva hospodárstva, štátni tajomníci a budeme sa tejto problematike venovať. Ja som jednoznačne za to, nie som za to, aby boli dotované, aby bol z verejných zdrojov dotovaný priemysel, ale v prípade, že ide o prostriedky, ktoré už sú vybraté od priemyslu, tak áno, ich časť by sa mohla práve v takejto ťažkej situácii, náraste cien energií, by sa mohla vrátiť do priemyslu. Pán poslanec Kamenický hovoril ešte o tom, spomínal tam moje vystúpenie, kde som hovoril, že všetci si majú utiahnuť opasky. Ja stojím za tým, že vláda, samozrejme, má a má mať opatrenia pre pomáhanie chudobným, má rozdávať ryby chudobným a ľuďom v núdzi, ale zároveň to, čo je oveľa dôležitejšie je, aby vláda nie rozdávala ryby, ale naučila chytať ľudí ryby. To považujem za absolútne dôležité. A to, že si musíme uťahovať opasky, tak, preboha, páni z opozície, páni, dámy a páni z opozície, akože veľmi dobre viete, že cena energií rastie najmä z dôvodu, cena elektriny, najmä z dôvodu a vlastne výhradne z dôvodu nárastu silovej ceny elektriny, že vláda nemá na toto absolútne žiadny dosah, že všetci budeme konfrontovaní tým, že tá cena elektriny bude rásť aj cena plynu oveľa viac asi až o rok. A veď to je úplne prirodzené povedať, že sa nemôžeme spoliehať len na vládu. To v tomto prípade sa naozaj nemôžeme spoliehať na vládu. V tomto prípade si musíme začať každý sám od seba a áno, aj si uťahovať opasky. Proste inak to nejde. Keď niečo zdražuje a vláda nemá kompetencie zasiahnuť do tej ceny, tak áno, to je úplne normálna prirodzená reakcia, akú by mal každý zvoliť. Keď už sme boli pri tom rozdávaní, uťahovaní, teda keď už sme boli pri tom rozdávaní rýb, tak ja by som naozaj chcel spomenúť ešte raz tie vratky. Vám sa veľmi darilo rozdávať ryby balamutením verejnosti, ako budete vracať nejaké vratky za cenu plynu. Bolo to v 2015, bolo to pred voľbami, resp. v 2016. Vždy posledný rok pred voľbami sa zrazu z vás stanú strašní dobročinci, strašní rozdávači peňazí a rozdávači rýb, ktoré ste ani nenachytali, ktoré nachytali iní spoluobčania a priniesli ich do štátneho rozpočtu, do rozpočtu verejných financií. Toto sa vám vždy darilo, ale to bola naprostá lož. Žiadna vratka sa vtedy nevracala, nakoniec to potvrdilo aj ministerstvo hospodárstva pod vedením pána Žigu, myslím vtedy, alebo to bol ešte pán predchodca váš, ktorí povedali, že to nejde o žiadnu vratku, že ide v podstate o rozdávanie peňazí z verejných zdrojov pred voľbami. Slovakia Energy tu bolo spomenuté od pána poslanca Kamenického. Tento postup kritizoval aj minister Sulík. Neviem, či ste počuli, avizoval trestné oznámenie. Áno, táto spoločnosť bola dlhodobo podozrivá, podozrievavá, podozrievaná z toho, že nepodniká celkom korektne, žiaľ, toto podozrenie tam bolo veľmi veľa rokov. To podozrenie bolo už aj za vašej vlády, dokonca vtedy Úrad pre reguláciu sieťových odvetví vydal oficiálne stanovisko, kde upozorňoval na tzv. energetických šmejdov a dokonca citoval aj priamo túto spoločnosť. Čo sa týka posilňovania postavenia odberateľov, ktorú spomínal takisto pán poslanec Kamenický, spolu s dereguláciou cien ho prinesie novela zákona o energetike, ktorá je aktuálne v MPK. Spolu s dereguláciou za dodávky elektriny a plynu ministerstvo navrhuje zmeny tiež v oblasti právnej úpravy ochrany spotrebiteľa, ministerstvo hospodárstva chce okrem iného právne zakotviť nástroj na porovnávanie ponúk dodávateľov, pravidlá pre obsahové i formálne náležitosti faktúr a informácií o vyúčtovaní, ako aj pravidlá pre dojednávanie zmlúv vrátane zmlúv s dynamickou cenou. Deregulácie cien podľa návrhu novely zákona o energetike vstúpi do praxe od roku 2023, avšak v prechodnom období a naplno až do roku 2025. Ešte jedna poznámka k pánovi poslancovi Blanárovi, k pánovi podpredsedovi. Opakujem ešte raz. Samotný inštitút TPS-ky považujem za nie veľmi šťastný. Myslím si, že sa to dalo robiť oveľa lepšie. Dalo sa to robiť systémom nejakých aukcií, ale ten systém sa jednoducho zaviedol a postupne tá cena za TPS-
-ku klesala, klesala už aj, vlastne už hneď od tej prvej nárazovej. No ten najväčší problém bol práve v tej prvej nárazovej, kedy jednoducho túto podporu dostali kamaráti, evidentní kamaráti SMER-u. Boli tam Brhel, bol tam pán Lazár, dokonca sa tam motal pán Vadala okolo týchto, pán Malatinský, všetko ľudia z okolia SMER-u. To bola tak proste evidentná, naprosto evidentná korupcia, tak evidentné korupčné správanie, že ako o tom naozaj nie je vôbec prečo debatovať ďalej. Ďakujem.